Hallo Gasoliners Fans    Es isch de Mäntig 13. Juni. S CMA Fest 2011 isch vorbi.  Hüt reise alli Schwizer ab.  Di einte id Schwiz,anderi nach Vancouver Canada,  Memphis und richtig Californie.  Für me foht e witeri Nashville wuche a.  Mitem Chrigel vo Bönigen / Interlake beni bis nachem mittag  no ir Stadt umeghanget.  Är het früehner au Musig gmacht, dorum erstunts ned dasmer zäme no in  Gitarrelade Gruhn am Broadway sind.  Zobe beni in Wild Horse Saloon go ässe. STEAK   Debi hani chöne Linedance vorfüehrige zueluege.  Au e Live Band hets no gha.  De beni no 4 stund im Second Fiddle hange blibe.  Det het d Schlagzügerin ANITA mit ihrem Brüeder ( Sänger und Gitarrischt) gspilt. Am Bass au e jungi Frau. De 2.Gitarrischt isch eine woni jedes johr i dem club gseh han. Är spilt e Schwarzi Telecaster miteme grell Grüene abdeckblatt.  Sehr uffallend.  Was die 4 bote händ isch wunderschön gsi. Si händ jede Song gspilt wo gwünscht worde isch. We de Sänger e Song ned kennt het,so hetter s I Phone gno und de text gsuecht. De händ di andere 3 gspilt und är het gsunge und de text vom I Phone abgläse. De Gitarrischt mitem Grüen ir Gitarre schient aber grad alles a Songs z kenne. D Bassischtin het rächt wenig Songs kennt. De Gitarrischt hetere de immer gholfe idem är ihre d Akorde i zahle umgwandlet vorgseit het. Sie het eifach müesse  lippeläse. Kool.  D Schlagzügerin ANITA hani scho 2009 in Nashville kenneglernt .  So isch au min Mäntig vorbi gange.    Zieschtig 14.    Hüt hani doch tatsächlich s erschte mol in Nashville usgschlofe.  Schön in rueh zmorge gno im Hotel.  Es het zitewies rächt grägnet und s isch chüehler worde.  Am 12 beni scho ir Stadt gsi und I allne Clubs musig gnosse.  Zobe hani im Hard Rock Cafe gmüetli Dinniert.  Nacher beni no i witeri clubs go musig gniesse.  Natürli bises Schlofenszit gsi isch.    Mittwoch 15.  Uschlofe und gediege zmörgele.  Wider mega grägnet,gstürmt und rächt chüehl für Nashville verhältnis.  Umd mittagszit beni ir Stadt gsi zum ichäuf tätige.  Natürli hets es par neui Hämper ge.  Zobe im Hard Rock Cafe es feins Steak gnosse. Rrrrrrrrrrrrrrrrrr   Nocher beni wider is Second Fiddle.  Dert händ de Bassischt und Sänger EDDY KING,de Gitarrischt LEFTY FERGUSON, e  Schlagzügerin und de Akustik Gitarrischt und Sänger MATT gspilt.  D Band het de e churzi Pause gmacht und de MATT het elei es par Songs gsunge und gspilt.  De LEFTY isch me cho begrüesse und het gmeint är heig mech scho es par mol be ihrne gigs gseh.Jo,das isch eso.  Dert wosmer letscht wuche gfalle het beni au immer hange blibe.  Är het mini Gitarre ume Hals gseh und het gmeint öbi Gitarrischt sig oder auno Singe? Yep Man !  I mües nochde pause mit ihne cho spiele. Ok,das machi  doch glatt.  Nachde pause händs no e Schlagzügerin wo im Publikum ghocket isch zu sich gno zum Spile. Denn händs mech ufegruefe.  Ok,i han de im MATT sini Martin Akustik Gitarre dörfe spile.  D Schlagzügerin VERA,het sich de usegstellt,isch e Dütschi us Köln.  Sie läbt siteme monet in Nashville und will sich als profi Etabliere.  Mer händ denn Folsom Prison Blues + Your Man zäme gspilt.  Isch es mega tolls erläbnis gsi,beni doch 2009 scho uf dere Bühni gstande und han dörfe Singe.  Au derte hani Your Man gsunge.  Si sind es bitzeli überrascht gsi, dass e Schwizer wo ned Änglisch als sini sproch het Ihri Countrysongs eso chan singe.  Denn erscht no ide original tonarte.  Mit de VERA hani mech de no es zitli uf Dütsch underhalte,  bis Sie het müesse go für ine prob.  Sie isch johrelang mit Schlagerbands, Partybands und au Countrybands dur Dütschland und Öschtrich tinglet.  So isch au min Mittwoch obe vorbigange     !    In Nashville, i dene Clubs am Lower Broadway isches eher sälte dass e würcklichi Band spilt.  Normalerwies isch e Sänger/Sängeri dä/die, wo sich im Club abietet zum ufträtte. Denn brucheds Musiker um sich ume. Die lerneds kenne i dem Si i dene Lokal umehanget und sich durefroget.  Genau eso verhaltet sichs au mit de Musiker/inne. Sehen und gesehen werden.Wär sich ned zeigt wird ned wohrgno.  Jedi formation spilt i dene Clubs 4 Stund am stuck.  Nach dene 4 Stund chas sie,das nur grad e Club näbedra wider ein vo dene Musiker gsehsch beme andere Sänger/in spile.  So spilt do jede mit jedem.So wärde au alli sehr versiert und chönne alles und au i allne tonarte spile.  Alli Musiker spile i dene Clubs usschliesslich für trinkgäld.  Sie bechöme weder e Gage no ässe oder trinke vom Club.  Itritt choschtets kene,deför gitmer de Band ebe trinkgäld.  Si gönd sehr aständig mitenand um und jede wird gebührend vo sine mitmusiker  vorgstellt. E totali Wärtschätzig.  Es isch ned sälte das e Sänger/in,Musiker/in vom vormittag 10.00 -14.00 ime club spilt. Denn vo 14.00 - 18. oo ime andere und vo 18.00 - 22.00 wider ime andere.  Weekends eventuell nomol vo 22.00 - 02.00 .  Die spielzite gälte i allne Clubs.  Das isch natürli happig,aber musikerläbe in Nashville.  Wär ned so vil gigs spilt,het zwüschedure no neume probe oder vorspiel termine. Weme es zitli en Musiker ned gseht chans durchus si,daser mitere Band  oder miteme Sänger ufe Tour gange isch.    Donnschtig 16.  Natürli usgschlofe und herrlich zmörgelet   Hüt hani me vorem Hotel es bitz ful ad Sunne ghöcklet.  Abem mittag ide Clubs ghanget und musig gnosse.  Ufdi 5 beni mit mim Chevy idi 10. strosse süd gfahre.  Dert im Listening Room isch e Songwriter obe gsi.  Ufdi 5 isch d KALISA EWING agseit gsi.  Isch e chli e spezielle alass gsi.  Ganz anderi lüt als ide Clubs.  Au d musig isch natürli andersch gsi.  Nur mit 2 Akustische Gitarre und 2 Stimme.  Be dene sälbergschriebne Songs wird s innerschte nach usse kehrt.  Das goht scho under Seelestripteas!    De hets znacht ge im Rippy`s Smokin`Bar and Grill. Lecker   Natürli beni wider ide Clubs gsi go gniesse.  Zletscht beni im Club The Wheel glandet.  Under de zueschauer hani 2 exzellänti Musiker usgmacht.  Hasi denn agsproche und Si  sind ganz verwunderet gsi das e Schwizer dehär chunt und Si kennt.  Gitarrischt PHIL VALDEZ und Fiddler JOHNNY LEE CARPENTER.  Am Mittwoch 11. März 2009 händ die 2 mitem Mega bekannte Sänger TRACY BIRD im Albisgütli Züri gspilt.  Das vergissi nüm so schnäll.  I han nämli mit einige Fründe vo mer a dem obe es Meet and Greet gha mit dem Sänger. Nocher hämer de Sini Show gseh.  2 tag druf, am Fritig 13. hani nämli mit de Gasoliners ufde gliche Bühni gspilt. So vergoht d zit.  Aber  die 2 händ mega de plausch gha dasis kennt ha.  Sone obe goht aber au emol z änd.  Yep und nach dem tagebuech itrag isches zit für is chörbli z schlüfe     .  Morn isch nämli min letschte tag do in Nashville   Am Samschtig flügi über Atlanta wider nach Züri.  I mäldmi aber nomol.  Händer scho gmerkt das mini tagebuechiträg ned eso usenandgrisse dehärchöme wie  letscht johr   .  I be nüm ufe Hotel PC agwise,wo nach 10 minute eifach de saft wäg gno het und i alles wider neu ha chöne afange schriebe,  wili d zit ned im griff gha ha   Hamer dorum sälber en Laptop zueto.  Mitem Adapter füre "BLÖD" stecker am grät,  händmer d Evelyne und de Hugo fründlicherwies usgholfe  Danke       Bis gli wider. Euche Rrrrrrrrrrrrolf